ตลาดหุ้นเอเชียปรับตัวขึ้น ขณะตลาดจับตาข้อมูลศก.จีน
ตลาดหุ้นเอเชียปรับตัวขึ้น ขณะตลาดจับตาข้อมูลศก.จีน
14 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวสูงขึ้นในช่วงเช้าวันนี้ (14 ส.ค.) หลังญี่ปุ่นเปิดเผยข้อมูลผลิตภัณฑ์มวลรวมภายในประเทศขยายตัวสูงกว่าคาดการณ์ ขณะที่นักลงทุนรอดูการเปิดเผยข้อมูลเศรษฐกิจจีนที่สำคัญหลายรายการในวันนี้ เช่น ผลผลิตภาคอุตสาหกรรม, ยอดค้าปลีก และการลงทุนในสินทรัพย์คงที่
รัฐบาลญี่ปุ่นเปิดเผยว่า เศรษฐกิจขยายตัว 4% ในไตรมาสเดือนเม.ย.-มิ.ย. เมื่อเทียบเป็นรายปี และขยายตัว 1% เมื่อเทียบกับไตรมาสก่อนหน้านี้ สำนักข่าวเกียวโดรายงานว่า อัตราการบริโภคภาคเอกชน ซึ่งเป็นองค์ประกอบที่สำคัญของผลิตภัณฑ์มวลรวมภายในประเทศ (GDP) นั้น เพิ่มขึ้น 0.9% เนื่องจากยอดขายที่สดใสของสินค้าคงทน เช่น รถยนต์และเครื่องปรับอากาศ ทั้งนี้ GDP เป็นมูลค่าทั้งหมดของสินค้าและบริการที่ได้มีการผลิตในประเทศ
ทั้งนี้ดัชนี FTSE STI ตลาดหุ้นสิงคโปร์เปิดวันนี้ที่ 3,296.44 จุด เพิ่มขึ้น 16.72 จุด, +0.51% ดัชนี HSI ตลาดหุ้นฮ่องกงเปิดวันนี้ที่ 27,091.77 จุด เพิ่มขึ้น 208.26 จุด, +0.77% ดัชนี SSE Composite ตลาดหุ้นจีนเปิดวันนี้ที่ 3,206.04 จุด ลดลง 2.50 จุด, -0.08%